श्रीलङ्कामा गहिरियो सङ्कट
बुधबार राजीनामा गर्ने घोषणा गरेका श्रीलङ्काका राष्ट्रपति गोटाबाया राजापाक्षे राजीनामा नदिई राति नै माल्दिभ्स भागेपछि श्रीलङ्कामा अरू सङ्कट थपिएको छ । चरम आर्थिक सङ्कट भोगिरहेको श्रीलङ्का राजनीतिक र संवैधानिक सङ्कटमा पनि फसेको हो ।
काठमाडौँ, असार ३० गते । बुधबार राजीनामा गर्ने घोषणा गरेका श्रीलङ्काका राष्ट्रपति गोटाबाया राजापाक्षे राजीनामा नदिई राति नै माल्दिभ्स भागेपछि श्रीलङ्कामा अरू सङ्कट थपिएको छ । चरम आर्थिक सङ्कट भोगिरहेको श्रीलङ्का राजनीतिक र संवैधानिक सङ्कटमा पनि फसेको हो ।श्रीलङ्का वायुसेनाको जेट विमानमा राष्ट्रपति राजापाक्षे, पत्नी इओमा गोटाबाया र अरू सहयोगी माले पुगेको सञ्चारमाध्यमहरूले जनाएका छन् । वायुसेनाले सेनाको परमाधिपतिको कार्यकारी अधिकार प्रयोग गरी राष्ट्रपति सैनिक विमानबाट माल्दिभ्स गएको पुष्टि गरेको छ । प्रधानमन्त्रीको कार्यालयले पनि सो कुराको पुष्टि गरेको छ । भाग्नका लागि सेनाले सहयोग गरेको भन्दै विरोध तीव्र भएको छ ।भागेका राष्ट्रपतिले प्रधानमन्त्री रनिल विक्रमसिङ्घेलाई कार्यवाहक राष्ट्रपति नियुक्त गरेको जानकारी सभामुखले संसद्लाई दिनुभएको छ । श्रीलङ्काको संविधानको धारा ३७ (१) बमोजिम प्रधानमन्त्री रनिल विक्रमसिङ्घेले देशबाहिर रहँदा राष्ट्रपति कार्यालयको कामकारबाही गर्न राष्ट्रपति राजापाक्षेले जानकारी गराउनुभएको सभामुख महिन्दा यापा अबयर्दनाले जानकारी दिनुभएको श्रीलङ्काली सञ्चारमाध्यम सन्डे टाइम्सले जनाएको छ । यसअघि शनिबारको प्रदर्शनमा प्रदर्शनकारीले राष्ट्रपति निवास नियन्त्रणमा लिएका थिए । त्यसै बेलादेखि राष्ट्रपति निवास छाडेर भाग्नुभएको थियो तर कहाँ रहनुभएको थियो भन्ने अज्ञात राखिएको थियो । अज्ञात स्थलबाटै बुधबार आफूले राजीनामा गर्ने बताएको जानकारी सभामुखले दिनुभएको थियो । रनिल विक्रमसिङ्घेले पनि प्रधानमन्त्रीबाट राजीनामा गर्ने घोषणा गर्नुभएको थियो तर दुवैको राजीनामा नआई उल्टै सेनाको सहयोगमा राष्ट्रपति भागेको घटनाबाट प्रदर्शनकारी उत्तेजित भएका छन् ।उनीहरूले प्रदर्शन उग्र बनाउँदा कार्यवाहक राष्ट्रपतिमा नियुक्त विक्रमसिङ्घेले सङ्कटकाल घोषणा गर्नुभएको छ । उहाँले सेना र प्रहरीलाई स्थिति जसरी पनि नियन्त्रणमा लिन आदेश दिनुभएको छ । सोही आदेशअनुसार प्रधानसेनापति साभेन्द्र सिल्भाले शान्ति सुव्यवस्था कायम गर्न आमजनतालाई विशेष अपिल गर्नुभएको छ । तर पूर्वप्रधानसेनापति तथा सांसद शरद फोनसेकाले भने सेनाको अनुरोधको अवज्ञा गर्न अपलि गर्नुभएको छ ।प्रदर्शनकारीले भने सङ्कटकालमा पनि सेना र प्रहरीको सुरक्षा घेरा तोडेर प्रधानमन्त्री कार्यालय र सरकारी टेलिभजन कार्यालय नियन्त्रणमा लिएका छन् । स्थिति नियन्त्रणबाहिर छ । उता माल्दिभ्समा रहेका राजापाक्षे त्यहाँबाट पनि सिङ्गापुर जाने योजना रहेको पनि श्रीलङ्काको डेली मेलले जनाएको छ । यसैबीच सभामुख अबयर्दनाले राजापाक्षेले आफूले दिएको वचनअनुसार राष्ट्रपति पदबाट बुधबार नै राजीनामा गर्ने आफूलाई बताएको सूचना सार्वजनिक गर्नुभएको छ । यसरी राजापाक्षे भागेको घटनामा उसको छिमेकी देश माल्दिभ्स मात्र होइन, भारतसमेत विवादमा परेको छ ।श्रीलङ्काबाट भागेका राजापाक्षेलाई माल्दिभ्स आउन दिएको भन्दै माल्दिभ्समा त्यहाँको सरकारविरुद्ध प्रदर्शन भएको छ । अपेक्षाकृत शान्त दक्षिण एसियाली देश माल्दिभ्समा विरोध हुँदा कोलम्बोस्थित भारतीय उच्चायुक्तको कार्यालयले राजापाक्षे भाग्नमा भारतको सहयोग रहेको भन्ने कुराको खण्डन गरेको छ । फाँसीवाद रोक्नुपर्ने विक्रमसिङ्घेको भनाइकार्यवाहक राष्ट्रपति–प्रधानमन्त्री रनिल विक्रमसिङ्घेले श्रीलङ्काको राज्यलाई विरोध प्रदर्शनमार्फत अस्थिर बनाउन खोज्ने फाँसीवादी तŒवहरूलाई नियन्त्रण गर्न कोलम्बो क्षेत्र रहेको पश्चिम प्रान्तमा तत्काल आपत्काल र कफ्र्यु लगाइएको बताउनुभएको छ । कार्यवाहक राष्ट्रपति घोषणा भएलगत्तै उहाँले आफ्ना धारणा सार्वजनिक गर्नुभएको हो । राष्ट्रपति गोटाबायाले स्वदेश छाडेलगत्तै उत्पन्न सङ्कटपूर्ण अवस्थामै त्यहाँका जनताले अब कार्यवाहक राष्ट्रपति तथा प्रधानमन्त्री सिङ्घेको राजीनामाको माग गर्दै उहाँको कार्यालय घेराउ गरिरहेका छन् । (एजेन्सीको सहयोगमा)